ลงทุนทองอย่าถอดใจปีหน้า2,000เหรียญ!
บลจ.บัวหลวง เล็งราคาทองคำปี 2555 กลับมาวิ่งแรง 1,800-2,000 เหรียญสหรัฐต่อออนซ์
29 ธ.ค. 2554

บลจ.บัวหลวง เล็งราคาทองคำปี 2555 กลับมาวิ่งแรง 1,800-2,000 เหรียญสหรัฐต่อออนซ์ 
นายพีรพงศ์ จิระเสวีจินดา รองกรรมการผู้จัดการ กลุ่มจัดการกองทุน บริษัทหลักทรัพย์จัดการกองทุนรวม (บลจ.) บัวหลวง กล่าวว่า แนวโน้มราคาทองคำในปี 2555 ยังมีโอกาสปรับตัวขึ้นได้ โดยอาจจะขึ้นไปถึง 1,800-2,000 เหรียญสหรัฐต่อออนซ์ เนื่องจากธนาคารกลางหลายๆ ประเทศ ลดการสำรองเงินยูโรลงจากปัญหาหนี้ในยุโรปและธนาคารกลางสหรัฐ คงนโยบายดอกเบี้ยต่ำถึงกลางปี 2556 รวมถึงลดดอกเบี้ย 2 ครั้งติดต่อกันของธนาคารกลางยุโรป
“แม้ช่วงที่ผ่านมาราคาทองจะปรับลดลงจากแรงขายทำกำไรและถูกบังคับขาย เนื่องจากตลาดฟิวเจอร์สในสหรัฐมีการลงทุนโดยการใช้มาร์จินถึง 20% เพราะฉะนั้นเมื่อราคาทองลดลงมาระดับหนึ่ง นักลงทุนจะถูกบังคับขาย แต่ปัจจัยต่างๆ ยังเอื้อต่อการลงทุนในทองคำในระยะกลางถึงระยะยาว” นายพีรพงศ์ กล่าว
พร้อมกันนี้ นายพีรพงศ์ กล่าวอีกว่า ในช่วง 11 ปีที่ผ่านมา ทองคำเป็นสินทรัพย์ที่ให้ผลตอบแทนเป็นบวกมาตลอด และในปี 2554 แม้ราคาจะปรับตัวลดลงในช่วงปลายปี แต่ทั้งปียังบวกประมาณ 10%